Το υπουργείο Οικονομικών έχει περιλάβει στο πακέτο των προτάσεων προς τους θεσμούς και πρόταση για την υποχρεωτική πληρωμή με πλαστικό χρήμα στα κοσμοπολίτικα νησιά. Πρόκειται για ένα μέτρο που στοχεύει στην αύξηση της εισπραξιμότητας του ΦΠΑ.

Την πρόταση προς τους θεσμούς αποκάλυψε ο πρωθυπουργός Αλέξης Τσίπρας μιλώντας στο Star. Όπως είπε, για μικροποσά, όπως για παράδειγμα, για λογαριασμούς 50 ή 70 ευρώ θα μπορεί να γίνει χρήση μετρητών ενώ για όλες τις υπόλοιπες συναλλαγές η πληρωμή θα γίνεται υποχρεωτικά με πιστωτική ή χρεωστική κάρτα.

Σημειώνεται ότι το μέτρο της υποχρεωτικής πληρωμής με κάρτες στα κοσμοπολίτικά νησιά, όπως για παράδειγμα στη Μύκονο, θα λειτουργήσει πιλοτικά και εφόσον πετύχει τότε σχεδιάζεται να επεκταθεί σε όλη τη χώρα. Με την πληρωμή μέσω καρτών το τμήμα της συναλλαγής που αντιπροσωπεύει τον ΦΠΑ θα κατατίθεται αυτόματα σε τραπεζικό λογαριασμό του δημοσίου, ενώ στην επιχείρηση θα αποδίδεται μόνο το υπόλοιπο ποσό. Αν η επιχείρηση έχει μεγαλύτερης αξίας δαπάνες από τα έσοδά της, τότε ο ΦΠΑ θα της επιστρέφεται.



Σπύρος Δημητρέλης